Madonna, ktorá vyznáva kabalu, prijala hebrejské meno Ester, pričom v krajine ju volajú 'kráľová Ester'. Pred koncertom by mala navštíviť historické pamiatky i posvätné miesta v Izraeli. Jej príchod vyvolal obrovský záujem fanúšikov, ktorí chceli hviezdu počas cesty do hotela vidieť na vlastné oči.
Madonna patrí k najvplyvnejším hudobníčkam všetkých čias a mnohí ju označujú za kráľovnú popu. Kariéru začínala ako tanečnica a herečka. Preslávila sa predovšetkým piesňou Like A Virgin či filmovou verziou muzikálu Evita (1996), za ktorú ju ocenili Zlatým glóbusom v kategórii Najlepšia herečka. Odhaduje sa, že po celom svete predala viac ako 300 miliónov albumov. Medzi jej najznámejšie hity patria piesne Material Girl, Papa Don't Preach, Like a Prayer, Vogue, Justify My Love, Frozen, Music či 4 Minutes. Počas svojej kariéry získala už 220 cien, medzi ktorými nechýba sedem Grammy.
V marci vydala svoju 12. štúdiovú nahrávku MDNA, ktorú fanúšikom predstaví práve počas spomínaného rovnomenného turné. Zavíta do Ázie, USA, Kanady, Južnej Ameriky i Európy. Predvedie dovedna 85 koncertov a šnúru ukončí 22. decembra v argentínskej Córdobe. Očakáva sa však, že v roku 2013 Madonna ešte pridá koncerty v Austrálii. Najbližšie pri Slovensku bude v nedeľu 29. júla, keď sa ukáže vo Viedni na Štadióne Ernsta Happela.